विजयी आगाज चाहेंगे वेस्टइंडीज और दक्षिण अफ्रीका  
वेस्टइंडीज भले ही विश्व क्रिकेट का बादशाह नहीं रहा हो लेकिन उसमें इतनी ताकत तो है कि वह किसी भी टीम को चौंका सकता है।
ऐतिहासिक फिरोजशाह कोटला मैदान गुरुवार को आईसीसी विश्व कप-2011 के अंतर्गत वेस्टइंडीज और दक्षिण अफ्रीका के बीच खेले जाने वाले रोचक मुकाबले का गवाह बनेगा। दिसम्बर 2009 के बाद कोटला पर खेले जाने वाले इस मुकाबले की मदद से दोनों टीमें विश्व कप में विजयी आगाज करना चाहेंगी।  वेस्टइंडीज भले ही विश्व क्रिकेट का बादशाह नहीं रहा हो लेकिन उसमें इतनी ताकत तो है कि वह किसी भी टीम को चौंका सकता है। कागज पर मजबूत दिख रही वेस्टइंडीज की टीम में दक्षिण अफ्रीका को हराने की पूरी क्षमता है और इस कारण ग्रीम स्मिथ इस मुकाबले के माध्यम से सावधान शुरूआत करना चाहेंगे।  एकदिवसीय क्रिकेट के लिहाज से दोनों टीमों के पास अपार क्षमता है और यही कारण है कि गुरुवार को इस मुकाबले को देखने के लिए कोटला में 35,000 के करीब दर्शकों के पहुंचने की उम्मीद जताई जा रही है। कागजी तौर पर दोनों टीमों के बीच बराबरी की बात स्वीकार की जा सकती है लेकिन हाल के दिनों में दक्षिण अफ्रीका की टीम हर लिहाज से बीस साबित हुई है। उसने 2010 में खेले गए द्विपक्षीय मुकाबलों में वेस्टइंडीज को 5-0 से पराजित करके इसे साबित भी किया है। इसके अलावा दोंनों टीमों के बीच आईसीसी रैंकिंग में भी काफी फर्क है। दक्षिण अफ्रीका जहां चौथे क्रम पर विराजमान है और विश्व कप जीतकर पहले क्रम पर पहुंच सकता है वहीं वेस्टइंडीज की टीम बांग्लादेश से भी नीचे 10वें क्रम पर है। इस मुकाबले के लिए कोटला की पिच पर सबकी निगाहें होंगी। सबकुछ इस बात पर निर्भर करेगा कि पिच का मिजाज कैसा रहेगा। कोटला पर एक वर्ष से भी अधिक अंतराल के बाद कोई अंतर्राष्ट्रीय मुकाबला खेला जा रहा है।  2009 में भारत और श्रीलंका के बीच यहां खेला गया एकदिवसीय मुकाबला 23 ओवरों के बाद खराब पिच के कारण रद्द कर दिया गया था। इसके बाद कोटला पर अंतर्राष्ट्रीय मेजबानी पर प्रतिबंध लगा दिया गया था। आईसीसी ने कोटला को मेजबानी का जीवनदान दिया लेकिन साथ ही यह भी शर्त रख दी कि विश्व कप के लिए नए सिरे से पिच तैयार की जाएगी और विश्व कप शुरू होने तक उस पर कोई मैच नहीं खेला जाएगा। दोनों टीमों के बीच फर्क यह है कि इस विश्व कप में वेस्टइंडीज को बड़ी टीमों को चौंकाने वाली टीम का दर्जा मिला हुआ है जबकि दक्षिण अफ्रीका को खिताब का दावेदार माना जा रहा है। दक्षिण अफ्रीकी टीम बीते वर्षो की तरह एक बार फिर यह साबित करने का प्रयास करेगी कि वह भी विश्व कप जीत सकती है।  वेस्टइंडीज के खिलाड़ियों ने जहां बीता वर्ष कई मुकाबले हारने और कई तरह के विवादों को लेकर लड़ने में बिताया वहीं दक्षिण अफ्रीकी टीम मजबूत इरादों के साथ यहां पहुंची है। उसने हाल ही में एकदिवसीय श्रृंखला में भारत को 3-2 से हराया है, जो उसका मनोबल बढ़ाने के लिए काफी है। कैरेबियाई टीम पांच दिनों से दिल्ली में रहकर यहां के माहौल में ढलने का प्रयास कर रही है। दक्षिण अफ्रीकी टीम सोमवार को यहां पहुंची है लेकिन इसके बावजूद जीत उसी की होगी, जो मैच के दिन अपना श्रेष्ठ प्रदर्शन करेगा। ऐसे में दिल्ली के दर्शकों को कोटला में एक रोमांचक मुकाबला देखने को मिलेगा, इसमें कोई शक नहीं।  टीमें इस प्रकार हैं :   दक्षिण अफ्रीका : ग्रीम स्मिथ, हाशिम आमला, जोहान बोथा, अब्राहम डिविलियर्स, ज्यां पॉल ड्यूमिनी, फाफ ड्यू प्लेसिस, कोलिन इंग्रैम, जैक्स कैलिस, मोर्ने मोर्कल, वायने पार्नेल, रोबिन पीटरसन, डेल स्टेन, इमरान ताहिर, लोनावाबो सोत्सोबे और मोर्ने वैन विक।  वेस्टइडीज : डेरेन सैमी, क्रिस गेल, ड्वेन ब्रावो, डेरेन ब्रावो, डेवोन स्मिथ, डेवोन थॉमस, सुलेमान बेन, निकिता मिलर, आंद्रे रसेल, रवि रामपाल, केमर रोच, शिवनायण चंद्रपॉल, किर्क एडवर्ड्स।  अम्पायर : साइमन टफेल और अमेश साहेबा  तीसरा अम्पयार : अशोक डी सिल्वा  मैच रेफरी : जेफ क्रो